“หุ้นพลังงาน” เขียวยกแผง! รับราคาน้ำมันดิบพุ่งแตะจุดสูงสุดในรอบ 3 ปีครึ่ง
"หุ้นพลังงาน" เขียวยกแผง! รับผลดีราคาน้ำมันดิบพุ่ง โดยราคาสัญญาน้ำมันดิบปรับตัวขึ้นแตะจุดสูงสุดในรอบ 3 ปีครึ่ง
7 พ.ค. 2561

ผู้สื่อข่าวรายงานว่า ณ เวลา 11.25 น. ราคาหุ้น บริษัท ปตท. จำกัด (มหาชน) หรือ PTT อยู่ที่ระดับ 57.25 บาท เพิ่มขึ้น 0.50 บาท หรือ 0.88% สูงสุดที่ระดับ 57.50 บาท ต่ำสุดที่ระดับ 56.75 บาท ด้วยมูลค่าการซื้อขาย 2.31 พันล้านบาท
ขณะเดียวกัน ราคาหุ้นบริษัท บริษัท ปตท. สำรวจและผลิตปิโตรเลียม จำกัด (มหาชน) หรือ PTTEP อยู่ที่ระดับ 139 บาท เพิ่มขึ้น 1.50 บาท หรือ 1.09% สูงสุดที่ระดับ 140.50 บาท ต่ำสุดที่ระดับ 138.50 บาท ด้วยมูลค่าการซื้อขาย 1.08 พันล้านบาท
ด้านราคาหุ้น บริษัท ไทยออยล์ จำกัด (มหาชน) หรือ TOP อยู่ที่ระดับ 95.75 บาท เพิ่มขึ้น 1.50 บาท หรือ 1.59% สูงสุดที่ระดับ 96 บาท ต่ำสุดที่ระดับ 95.25 บาท ด้วยมูลค่าการซื้อขาย 98 ล้านบาท
รวมถึงราคาหุ้น บริษัท ไออาร์พีซี จำกัด (มหาชน) หรือ IRPC อยู่ที่ระดับ 6.90 บาท เพิ่มขึ้น 0.05 บาท หรือ 0.73% สูงสุดที่ระดับ 7 บาท ต่ำสุดที่ระดับ 6.85 บาท ด้วยมูลค่าการซื้อขาย 694.22 ล้านบาท
ทั้งนี้ ปัจจัยที่ส่งผลให้ราคาหุ้นในกลุ่มพลังงานปรับตัวขึ้นแรงในวันนี้ มีผลมาจากราคาสัญญาน้ำมันดิบเวสต์เท็กซัส WTI ส่งมอบเดือนมิ.ย. ปรับตัวขึ้นแตะระดับ 70.69 ดอลลาร์ต่อบาร์เรลในตลาดซื้อขายล่วงหน้า เมื่อเวลา 11.22 น.ตามเวลาสิงคโปร์ในวันนี้ ขณะที่นักลงทุนวิตกกังวลเกี่ยวกับการคว่ำบาตรอิหร่านอีกครั้งโดยสหรัฐ ภายหลังจากที่ประธานาธิบดีโดนัลด์ ทรัมป์ ของสหรัฐ ได้ออกมาขู่ว่า จะถอนตัวออกจากข้อตกลงนิวเคลียร์อิหร่าน โดยจะพิจารณาเรื่องการถอนตัวออกจากข้อตกลงภายในวันที่ 12 พ.ค.นี้
ด้าน บล.ฟินันเซีย ไซรัส ประเมินแนวโน้มดัชนีตลาดหุ้นไทยวันนี้ คาด SET จะรีบาวด์ขึ้นได้ นำโดยหุ้นในกลุ่มพลังงานหลังราคาน้ำมันดิบยังปรับตัวขึ้นต่อเนื่องและแตะจุดสูงสุดในรอบ 3 ปีครึ่งจากสภาวะอุปทานตึงตัวและโดยเฉพาะอย่างยิ่งหากสหรัฐฯคว่ำบาตราอิหร่านรอบใหม่ภายในวันที่ 12 พ.ค. นี้